অংক বা গণিত (ইংরেজি ঠারলো: Mathematics) পরিমাণহান (quantity), হঙপাহান (structure), সিলহান (change) বারো জাগাহান (space)-লয়া গবেষণা করানি অহানরে সিদাকরিয়া গণিত বুলানি অর। আকেইগর মতহান ইলয়া ""চিত্র (figure) বারো সংখ্যার (number) গবেষণা অহানরে গণিত বুলানি একরের"", কিন্তু এহান গণিতর জবর সুজা সংজ্ঞা আহান। গণিত দর্শনর নানান দৃষ্টিভঙ্গিত্ত গণিতর নানান সংজ্ঞা দেনা য়্যাকরের। বিধিইলপা (formal) মিতলেঙেত্ত গণিত ইলাতাই যুক্তিবিজ্ঞান (logic) বারো বিশেষ প্রতীক-চিনৎহানি (notation) ইলকরা স্বতঃসিদ্ধ-রূপহানল সংজ্ঞায়িত বিমূর্ত হংনিহানির (axiomatically defined abstract structures) গবেষণা, অর্থাৎ গণিত ইলতা নানান ধরনর বিমূর্ত মানসিক খেলা বারো গণিতবিদদর কাম হান ইলতাই এরে খেলার নিয়মহানিরে বারো নানান খেলার ভিতরে সম্পর্কহান নিকালানি । বারো টেইপাংপন্থী (realistic) দৃষ্টিকোণেত্ত গণিত ইলতাই ঔ বস্তু বা ধারণাহানরে লুইয়া গবেষণা, আমার যুক্তিহঙপা (reasoning) হাব্বিরে যেতার ৱাইসাঙ অস্তিত্ব আসে, অর্থাৎ গণিত এহান বাস্তব জিনিসর গবেষণা, মানুর মনর বিমূর্ত হঙকরানিহান নাগই, অহাত্ত গণিতবিদর কাম হান মূর্ত টেইপাঙেত্ত গণিতর নানান বিমূর্ত সূত্র লিংখাত করানি। বিজ্ঞানর হারি শাখাত গণিতর ব্যবহার আসে; গণিতরে অহান্ন ""বিজ্ঞানর ঠার"", ""বিশ্বর ঠার"" বারো ""হাব্বি বিজ্ঞানর মাদৈ"" বুলিয়া দাহানি অর। অংকত সংখ্যা বারো আর আর মাহানি একরের রাশিহানির মা সম্পর্ক বর্ণনা করানি অর। গণিতর সার্বজনীন ঠরলো বিজ্ঞানীয়ে আগর লগে আগই ধারণা সিলকরতারা। অহানে গণিত এহান বিজ্ঞানর ঠারহান।